IndyGo

Indygo ir Latvijas rokmūzikas grupa, kas izveidota 2002. gada rudenī.

Radošā darbība

2004. gads 
2004. gadā grupa uzvarēja roka un alternatīvās mūzikas festivālā "Zāģis", kā arī piedalījās Madonā notiekošajā "Sinepes un Medus" festivālā, kurā ieguva “Lielo Medus balvu” par labāko skatuves tēlu, savukārt bijusī grupas dalībniece Linda Ikauniece (basģitāra) saņēma labākās basģitāristes balvu, bet Jānis Volkinšteins — labākā ģitārista balvu.

2005. gads 
2005. gadā, sadarbojoties ar ierakstu izdevēju “MicRec”, tika izdots debijas albums "IndyGo", kas Latvijas Mūzikas ierakstu gada balvā pretendēja uz labākā roka albuma titulu. Pēc pāris veiksmīgiem radio singliem Indygo aizvadīja garu un veiksmīgu koncertturneju, sadarbojoties ar Igo un tā menedžmentu.

2007. gads 

2007. gadā grupa devās uz rokmūzikas pasaulē zināmo Zviedrijas ierakstu studiju “Tonteknik”, lai ierakstītu piecu dziesmu maksisinglu "Under Construction EP". Pašizdotajam ierakstam sekoja divu gadu intensīvs koncertu režīms, regulāri spēlējot arī ārpus Latvijas robežām.

2011. gads 

2011. gada sākumā grupa laida klajā singlu "Matchstick Men", bet gada nogalē pēc nelielas radošās pauzes un grupas sastāva izmaiņām (basģitāristi Lindu Ikaunieci nomainīja Mārtiņš Leja, savukārt bundzinieku Andreju Verzu — Miks Riekstiņš) Indygo atgriezās uz skatuves, lai pēc nospēlētas koncertu sērijas Latvijas festivālos un klubos dotos muzikālā braucienā uz Londonu.

2011. gadā tika izveidotas attiecības ar ekstrēmo sporta veidu apģērbu zīmolu VOLCOM.

2012. gads 

2012. gada nogalē sekoja līdz šim nopietnākā ierakstu sesija grupas vēsturē — “Sound Division Studios”, strādājot kopā ar skaņu inženieri Gati Zaķi. Albums “Decoy”, kas pieejams digitāli CD un vinila formā, tika prezentēts ar koncertu cikliem Latvijas lielākajās pilsētās un to klubos.

2013. gads 
2013. gada 7. jūnijā albuma koncertturneja tika noslēgta ar lielkoncertu "Palladium" koncertzālē. Indygo albums "Decoy” aizvien ir pirktāko mūzikas albumu TOP 10 starp pašmāju izpildītājiem. “Decoy” tika nominēts Latvijas Mūzikas ierakstu gada balvai "Zelta Mikrofons” kā labākais roka albums. 2013. gadā grupa ieguva Alternative.lv gada balvu “Interaktīvākā grupa". 2013. gada 11. novembrī veikalā "Randoms" grupa prezentēja albuma "Decoy" vinilu.

2014. gads 
2014. gada 6. janvārī grupa izdeva singlu “Temīda", kas ir pirmais skaņdarbs no nākamā jaunā albuma latviešu valodā “STARS”. Alternative.lv gada balvā Indygo otro gadu pēc kārtas saņēma balvu nominācijā “Interaktīvākā grupa".

2014. gada nogalē tika realizēti divi izpārdoti akustiskie solokoncerti, kas sevī ietver līdz šim sarakstītu kompozīciju aranžēšanu jaunā skanējumā ar viesmākslinieku piedalīšanos no kamerorķestra „Sinfonietta Rīga”, „Melo M”, “Latvijas simfoniskais orķestris”, „Oranžās Brīvdienas”, Ilvaru Jansonu u.c. Koncerta norises vieta bija pasākumu norises vieta „Koka Rīga” Grīziņkalnā.

2015. gads 
2015. gadā, strādājot pie jaunā albuma „STARS", grupa noslēdza līgumu ar vienu no pasaules vadošajiem ģitāru zīmoliem „Fender’’. Jūnijā tika publicēts grupas otrais singls „Bēglis” no gaidāmā albuma „STARS”. Vasarā, sekojot iepriekšējā albuma iestrādēm, sadarbojoties ar skaņu inženieri Gati Zaķi, studijā „Sound Division” tika ierakstīts albums „STARS”, kas ir pirmais grupas albums latviešu valodā.

2016. gads 

2016. gada sākumā jaunradītais albums „STARS” tika novērtēts kā viens no gada labākajiem rokmūzikas albumiem Latvijā. Māksliniecisko un muzikālo saturu novērtēja tādi mūzikas kritiķi kā Jānis Žilde (TvNet), Kaspars Zaviļeiskis (FHM, 9Vīri), Sandis Vanzovičs (NRA), Uldis Rudaks (Diena), Jānis Stundiņš (Mūzikas Saule) u.c.

2016. gada vasaras sākumā ar vērienīgu prezentāciju tautā tika palaista albuma “STARS” fiziskā kopija, kam uzreiz sekoja darbs pie nākamā albuma radīšanas. To bija paredzēts izdot gan angļu, gan dzimtajā valodā.
 
2016. gada vasarā tika publicēts “Indygo Unplugged” — 19 dziesmu digitālais live albums jeb koncertieraksts. No 2016. gada rudens līdz 2017. gada pavasarim ar pieklusināto koncertu ciklu “Indygo Unplugged” tika apbraukātas Latvijas koncertvietas.

2017. gads 
2017. gada aprīlī tika ierakstīts jaunā materiāla demo studijā “Dynamic records / Do Studija", kurā bija plānots ierakstīt arī grupas ceturto studijas albumu. Grupas 4. studijas albumu izdot bija paredzēts 2019. gada pavasarī.

2018. gads 

2018. gada sākumā grupa nodibināja sadarbību ar kinorežisoru un filmētāju Oskaru Lūsi, kas apstiprināja dalību projektā, kas paredzēja visu jaunā albuma dziesmu video klipu izstrādi.
 
2018. gadā parādījās pirmais singls no gaidāmā albuma, kuru grupa izdeva 2018. gada pavasarī ar nosaukumu Answers  Kopā ar singla un videoklipa prezentāciju tika arī izziņoti un izpārdoti 9 koncerti Latvijas robežās. 

2018. gadā otrais singls Fragile like a flower  tika izdots kopā ar videoklipu un vērienīgu koncertu 2018. gada vasaras sākumā. 

2018. gadā grupa ieguva "Aptiekas gada balvu" par labāko video klipu singlam Answers.

2019. gads 

2019. gadā Indygo, sadarbojoties ar instrumentālo apvienību “Omerta” un kinorežisoru Normundu Puci, vienojās par vokāli instrumentālas kompozīcijas izstrādi filmas “Segvārds Vientulis” muzikālajai identitātei. Gada izskaņā tika arī izdota video versija, kas sevī ietvēra kadrus no mākslas filmas, kurā galvenajā lomā ir aktieris Varis Piņķis.

2019. gadā tika pabeigts darbs pie iesāktā projekta, sadarbojoties ar grupu Omerta un režisoru Normundu Puci. Tika prezentēts videoklips dziesmai "Ienaids norimis". 

2019. gada februārī tika prezentēta video versija dziesmai Tonight. Tonight ir pēc kārtas trešais singls no gaidāmā grupas lielizmēra albuma.

2019. gada maijā grupa izdeva ceturto singlu no gaidāmā albuma, ar nosaukumu Little Spokie Moments 

2019. gada 17. maijā grupa prezentēja savu 4 lielizmēra albumu ar nosaukumu The Resoluut Of Everything  Spīķeru koncertzālē, kur kā pārsteigums, piedalās arī pašmāju apvienība Pievedēja Piedzīvojumi. Grupas albums fiziski pieejams tikai vinila plates formātā vai digitāli.

2019. gada 27. maijā grupa uzstājās Arena Riga  un pieteica nelielu jaunā albuma tūri pa Latviju. 

2019. gada vasarā grupa pieteica sevi arī Latvijas lielākajiem festivāliem un nodeva video versiju dziesmai All The Waves no tikko iznākušā albuma.

2019. gada otrajā pusē grupa uzstājās uz 11. novembra krastmalas lielās skatuves par godu Rīgas svētkiem un vēlāk nodevās radošajai darbībai, strādājot pie nākamā albuma, kas taps latviešu valodā. 

2019. gada rudenī grupai iznāca video versija dziesmai Autumn, kuru var noklausīties pedējā grupas albumā "The Result Of Everything".

Grupas sastāvs 
 Mārtiņš Vaters — balss, ģitāra
 Miks Riekstiņš — bungas
 Mārtiņš Leja — basģitāra, Back Vocals

Bijušie dalībnieki 
 Jānis Volkinšteins — Ģitāra
 Linda Ikauniece — Basģitāra
 Andrejs Verza — Bungas

Diskogrāfija 
 IndyGo (2005)
 Under Construction EP
 Decoy
 Stars
 Unplugged (2016)
The Result Of Everything (2019)

Atsauces

Ārējās saites 
 Grupas Facebook konts

2000. gadu mūzikas grupas
2010. gadu mūzikas grupas
Latvijas rokgrupas
Latvijas alternatīvā roka grupas